
Magyarország és az Európai Unió összehasonlítása a Kínai Népköztársasággal való kapcsolataik alakulását tekintve 2012 és 2023 között

A Kínai Népköztársaság napjainkra már egyértelműen egy megkerülhetetlen szereplővé nőtte ki magát a nemzetközi közösségben, a nemzetközi kereskedelemben és gazdaságban. A vele való kapcsolatok meghatározása nagy kihívást jelent a legtöbb ország számára, ám Magyarország és az Európai Unió esetében különösen bonyolult kapcsolatokról beszélhetünk. A kutatásom azt tűzte ki célul, hogy ezen kapcsolatok alapos megvizsgálásával sikerüljön tisztábban látni a folyamatokat és a mélyben meghúzódó tendenciákat.
A kutatási kérdésem alapján azt kívántam feltérképezni, hogy 2012 és 2023 között hogyan alakultak az EU és Magyarország kapcsolatai Kínával. A kutatás négy nagyobb fejezetből épül fel. Az első fejezet a történelmi előzményekkel foglalkozik, ezután következik egy fejezet, amely a nemzetközi rendben tapasztalható változásokat helyezi górcső alá, a harmadik fejezet a stratégiai primer dokumentumokat vizsgálja, míg az utolsó fejezetben a vizsgált időszakban a felek külkapcsolatait mutattam be. Ezek során a három hipotézisemből kettőt sikerült alátámasztanom, míg egy cáfolva lett, a kutatási kérdésem pedig megválaszolásra került.
A kutatás relevanciáját az adja, hogy az elmúlt években a nemzetközi rendszer egy jelentős változáson megy át, a kutatás időintervallumán belül a Kínai Népköztársaság külpolitikája érzékelhetően más irányt vett, az Európai Unió is sok tekintetben változott és változik, továbbá Magyarországot érintően megjegyzendő, hogy nagy léptekben zárkózott fel gazdaságilag a fejlett országokhoz, miközben Kína politikája egyre jobban eltért az EU főbb irányvonalától.
A kutatás megtervezése során célom volt, hogy egy minél alaposabb, egyedibb és tudományosan értékelhető anyag készüljön. A tanulmányaim multidiszciplináris mivolta és a széleskörű érdeklődési köröm lehetővé tette, hogy interdiszciplináris végeredmény szülessen. Fontosnak tartom azt is, hogy a kutatás jelentős része alatt Kínában tartózkodtam, melynek köszönhetően egy másabb árnyalatot kaphatott a kutatás és a források tekintetében is törekedtem az objektivitásra, továbbá a tudományosságra azáltal, hogy a kínai féltől származó tudományos anyagokat és primer forrásokat is felhasználtam. A sok adatot, melyet a tengernyi forrás szolgáltatott, az említett elvek és módszerek mentén helyeztem kontextusba, elemeztem és így határoztam meg a végső következtetéseimet.



